Характерыр къыты зыхъук1э К1эрэщэ Тембот хъугъэ-ш1эгъэ ц1ык1у и1эрэп. Анахь деталь ц1ык1уми характерым ихэхъоныгъэ лъегъэк1уатэ, анахьэуи ар къызхэк1ырэр дунаик1эм игъэпсын хэлэжьэрэ ц1ыфмэ яхарактер къыты зыхъук1э ары. Щы1эк1эжъым къыхэк1эу, щы1эк1ак1эм хэхьэрэ ц1ыфым ихарактер зэблехъу, лъэпкъ гупшысак1эми зырегъэхъожьы, сыда п1омэ,зэрэхабзэу, щы1ак1эм епхыгъэу ц1ыфми зехъожьы. Анахьэу, бзылъфыгъэ характерхэр пштэмэ, ащ бэрэ 1оф тхак1ом адеш1э: бзылъфыгъэу - ныр, бзылъфыгъэу - зэуак1ор, бзылъфыгъэу - 1офыш1э пэрытыр зыфэп1ощтхэм яшэн-характер зэхъок1ыныгъэу фэхъухэрэм ына1э атыредзэ. Ащ фэдэх Амдэхъан, Айщэт, Нэфсэт /«Насыпым игъогу»/. Амдэхъан апэрэ бзылъфыгъэу щы1эк1эжъым къыхэк1ырэмэ ащыщ,  хэбзак1эм и1офш1ак1оу мэхъу. Айщэт ш1у амылъэгъурэ нысэу  Бахъукъо хьаджэм иунэ ис, ащ нахь къин къыфэхъузэ к1эм фэк1о. Нэфсэт ежь-ежьырэу ищы1эныгъэ гъогу къыхехы, гъэсэныгъэ зэрегъэгъоты, зыфэе 1энат1эр зэрехьэ. Джаущтэу, ц1ыфмэ яакъыли ящы1эныгъи революцием зэрэзэпыригъазэрэр писателым ц1ыф характер икъу губзыгъэхэмк1э зэфэшъхьафхэу  къетышъух. Авторыр зэрыгъуазэрэр ц1ыфым 1офэу ыш1эрэр, ищы1эныгъэ зыфитырэр ары. Анахь ц1ыф шэн дэгъухэр зезыхьэхэрэр лэжьак1охэр ары. Лэжьэк1о ц1ыфыр ары апэрэу авторым зыц1э къыри1орэр. К1эращэм ц1ыфым итеплъэк1э, изек1уак1эк1э, ищы1ак1эк1э ишэнэу хихыгъэр къыуегъаш1э. Гущы1эм пае, Лаукъан /«Шахъомрэ пшъэшъэ пагэмрэ»/ итеплъэ гъэш1эгъонэу Сурэ хилъэгъуагъэр - ар ищыгъынк1э тхьамык1эу, ау ыпкъык1э дахэу, пытэу теуцоу, щэо-пл1аоу щымытэу, зек1ок1эш1оу зэрэщытыр ары. Ащ зэрэц1ыфыр зыдиш1эжьэу ц1ыфым ифэшъуашэу мэзек1о. Джащ фэд «Шыу закъу» хэт героеу Батым бгыкъум нэмысэу хьак1эм ыпашъхьэ зимыгъэсысэу щэты. Ц1ыфым шэнэу и1эр изек1уак1эрэ итеплъэрэ къа1уатэу зэрэщытыр К1эращэм  бэрэ егъэфедэ. Игерой ыгу щыш1эрэр итеплъэ къе1уатэ. Романэу «Шыу закъу» хэт Суандэ пщынэм къео  зыхъук1э къызэрэхъурэр моущтэу къегъэлъагъо: «Ау орэдыр сыдэу ик1асэми, нахьыбэу Ерстэм ына1э зытетыр ежь пшъашъэр ары. Пщынэ еоныр зэриублэу Суанд зэу зихъожьыгъэ фэдэу къыщэхъу, ыни, ыпси, пщынэ макъэм фэщэигъэ фэд: пщынэм зытырищэягъ, щыси, зыдэщыси, зыхэти щыгъупшэжьыгъэу, орэдым гуш1огъошхом ыгу къыщи1этыгъ, ынэгу гуш1о нэфынэ шъабэм къызэлъегъэнэфы» / т.2. с.106./